นายกรัฐมนตรี เปิดเผย ได้รายชื่อ ครม.แล้ว รอตรวจสอบคุณสมบัติ คาดแล้วเสร็จไม่เกินเดือน มิ.ย. ก่อนนำขึ้นทูลเกล้าฯ แจงหน้าตาครม.คัดเลือกจากส.ส. หากไม่ขาดคุณสมบัติก็ทำหน้าที่ได้
พลเอก ประยุทธ์  จันทร์โอชา นายกรัฐมนตรี ยืนยันว่า ขณะนี้ได้รับรายชื่อคณะรัฐมนตรีชุดใหม่เรียบร้อยแล้ว อยู่ระหว่างการตรวจสอบคุณสมบัติของเลขาธิการคณะรัฐมนตรี ซึ่งยืนยันว่า กระบวนการจะแล้วเสร็จในเดือนมิถุนายนนี้ ก่อนเข้าสู่กระบวนการนำขึ้นทูลเกล้าฯ หลังจากนั้นเป็นขั้นตอนการโปรดเกล้าฯ และเข้าถวายสัตย์ปฏิญาณตนเพื่อปฏิบัติหน้าที่         ส่วนที่มีการวิพากษ์วิจารณ์ความเหมาะสมของผู้ที่จะมาดำรงตำแหน่งรัฐมนตรีตามที่คาดการณ์นั้นต้องทำความเข้าใจว่า ส.ส.มาจากการเลือกตั้งประชาชน หากใครมีคุณสมบัติถูกต้องไม่ขัดต่อกฏหมาย ก็สามารถทำหน้าที่ได้ และหลังจากเริ่มปฏิบัติหน้าที่แล้วทุกคนต้องสามารถตรวจสอบการทำงานได้นั้นหมายความว่า คณะรัฐมนตรีก็สามารถปรับเปลี่ยนได้ พร้อมยืนยันว่า ไม่มีผลประโยชน์มาเกี่ยวข้องกับการจัดตั้งคณะรัฐมนตรีในครั้งนี้ ส่วนกระแสข่าวที่ตนเองนั่งควบรัฐมนตรีว่าการกระทรวงกลาโหมด้วยนั้น นายกรัฐมนตรียังไม่ยืนยันหรือปฏิเสธ และไม่ทราบว่า สถานการณ์ขณะนี้เหมาะสมหรือไม่ที่ตนเองต้องดูแลกระทรวงกลาโหมด้วย        นายกรัฐมนตรี หวังว่า รัฐบาลชุดใหม่สามารถทำหน้าที่ได้ เพราะทุกคนถูกเลือกมาโดยประชาชน และทุกอย่างต้องดำเนินการตามกติกาและกรอบกฏหมาย สิ่งสำคัญทุกคนต้องไวัวางใจซึ่งกันและกัน ขณะที่ส.ส.ที่ไม่ได้เป็นรัฐมนตรีนั้น นายกรัฐมนตรี กล่าวว่า ยังสามารถทำงานช่วยเหลือประชาชนได้ตามกลไกการบริหารราชการแผ่นดิน และทุกพื้นที่จะได้รับการดูแลอย่างเท่าเทียม เพราะตนเองย้ำชัดเจนว่า รัฐบาลนี้เป็นรัฐบาลของประเทศไม่เลือกปฏิบัติเฉพาะพื้นที่หนึ่งพื้นที่ใดพร้อมกันนี้นายกรัฐมนตรี เปิดเผยว่า ได้มอบหมายให้ฝ่ายกฏหมายพิจารณาความเหมาะสม ในกรณีที่ตนเองจะทำหน้าที่หัวหน้าพรรคพลังประชารัฐอีก 1 ตำแหน่ง#ครม.ใหม่  #รัฐบาลชุดใหม่  #สำนักข่าว  #กรมประชาสัมพันธ์